Predkladacia správa

Zákon č. 96/2002 Z. z. o dohľade nad finančným trhom a o zmene a doplnení niektorých  zákonov  v  znení zákona č 43/2004 Z. z. (ďalej len „zákon o dohľade“) v ustanovení § 4 ods. 1 písm. e) ukladá Úradu pre finančný trh predložiť vláde Slovenskej republiky ročnú správu o stave kapitálového trhu za obdobie predchádzajúceho kalendárneho roka každoročne do 30. júna.

	Cieľom Ročnej správy o stave kapitálového trhu za rok 2003 je predstaviť a štatisticky zdokumentovať jeho aktuálnu situáciu v oblasti obchodovania, emitovania a verejnej ponuky cenných papierov a majetkových hodnôt, ako aj v oblasti kolektívneho investovania.

	Predložená správa je rozdelená do ôsmich častí. Prvá časť podáva obraz o slovenskom kapitálovom trhu v domácich a medzinárodných súvislostiach. V častiach	 dva až päť správa dokumentuje   činnosť    burzy    cenných    papierov,   obchodníkov   s   cennými papiermi, sprostredkovateľov investičných služieb, Garančného fondu investícií a taktiež informuje o krokoch Strediska cenných papierov SR, a. s., ktoré sa postupne organizačne a technicky pripravovalo na prechod na činnosť centrálneho depozitára v zmysle zákona. Šiesta časť je zameraná na verejné ponuky cenných papierov, ponuky na prevzatie a  verejné ponuky majetkových hodnôt, pri ktorých sú zákonom ustanovené pre vyhlasovateľov týchto ponúk, ako aj pre emitentov cenných papierov povinnosti smerujúce k ochrane finančného trhu. V časti sedem sa správa podrobne venuje oblasti kolektívneho investovania, ktoré bolo aj v priebehu roku 2003 najviac sa rozvíjajúcim segmentom kapitálového trhu. Predmetom poslednej časti správy je prehľad legislatívneho vývoja v roku 2003 týkajúceho sa právneho rámca kapitálového trhu.

	V súlade s § 6 ods. 2 písm. g) zákona o dohľade Rada Úradu pre finančný trh prerokovala predloženú správu na svojom zasadnutí dňa 9. júna 2004 a prijala UZNESENIE Rady Úradu pre finančný trh č. 76/2004, ktorým schválila Ročnú správu o stave kapitálového trhu za rok 2003 s pripomienkami. Po zapracovaní pripomienok sa správa predkladá na rokovanie vlády Slovenskej republiky.

	Správa nemá dopad na štátny rozpočet ani na zamestnanosť.

	Správa nebola zaslaná na pripomienkové konanie, nakoľko ide o informatívny materiál, ktorý vláda berie len na vedomie.